2016. április (munkatársak)
Imádkozzunk a beás cigányok között szolgáló, hazai munkatársakért!
Bár gyermekeik érkezése miatt Nóri még nem tudta a bibliafordítási feladatokat érdemben visszavenni, azért az egyik magyarországi beás cigány dialektusra fordított, rég várt Lukács brossúrán sikerült elvégeznie a nyomtatást közvetlen megelőző ellenőrzés utolsó simításait. Az evangéliumi füzet tartalmával és külalakjával az anyanyelvi fordító is nagyon elégedett, így most türelmetlenül, és nagy szeretettel várják, hogy megérkezzenek a füzetek a nyomdából. Ezeket reménység szerint pünkösdkor már osztogatni is fogják a beás közösségben. Kérjük, imádkozzanak velük, hogy ez valóban így legyen, és ne húzódjon tovább ez a nagyon várt alkalom. Köszönik azt is, ha velük együtt adnak már előre hálát ezért a komoly lépésért, és Isten igéjének formáló erejéért a muncsán beások életében!
Nóri családja (elsősorban Péter) komoly betegségekkel, orvosi vizsgálatokkal teli, nehéz időszakon mentek/mennek keresztül, így különösen is hálásan veszik, ha Jézus gyógyító, megújító erejét is kérik most az életükre. A hosszabb távú jövőre nézve pedig vezetésért, bölcsességért kérik az imádságot, hogy milyen szolgálatokat vállaljanak el, és milyenekre kell nemet mondaniuk.
Nóri családjával: Péter, Nórika, Rozika
Józsa Gergő és Tímea
A Józsa család már 2 és fél éve szolgál a beás cigányok között Magyarországon. Gergő jár a beások közé a falvakba és intézményekbe, Timi pedig adminisztratív területen támogatja a munkát.
Rendszeres beszámolóikat a gergely_jozsa@wycliffe.hu címen kérhetik.
Józsa család: Gergő, Timi, Lidi és Peti.